LT Europos Sąjungos oficialusis leidinys C 423/5

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2014/C 423/07

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„PRESUNTO DE MELGAÇO“

EB Nr.: PT-PGI-0005–01013–2.7.2012

SGN ( X ) SKVN ( )

1. Pavadinimas

„Presunto de Melgaço“

2. Valstybė narė arba trečioji šalis

Portugalija

3. Žemės ūkio produkto arba maisto produkto aprašymas

3.1. Produkto rūšis

1.2 klasė. Mėsos produktai (virti, sūdyti, rūkyti ir kt.)

3.2. Produkto, kurio pavadinimas nurodytas 1 punkte, aprašymas

„Presunto de Melgaço“ yra rūkytas kumpis. Jo forma – ilgo išilginio pjūvio rezultatas. Apipjaustant formuojama kulšelė ir išsaugoma išorinė luoba, taip pat išsaugoma kanopa. Kumpis parduodamas nepjaustytas, supjaustytas griežinėliais arba gabalais.

Jis pasižymi toliau išvardytomis savybėmis.

Vidinės savybės. Perpjautas kumpis yra vientisos raudonos (nuo rožinio iki intensyvaus raudono atspalvio) spalvos. Spalva intensyvi, vienoda ir blizgi. Lašiniai – baltai gelsvos spalvos ir blizgūs. Tarpraumeninių riebalų nedaug.

Cheminės savybės

Parametras Vidurkis SN Didžiausias kiekis Mažiausias kiekis pH 5,55 0,09 5,67 5,47 Drėgnis (%) 45,20 2,18 47,54 41,55 Baltymai (%) 31,68 2,12 33,56 28,75 Riebalai (%) 11,12 2,45 12,67 6,81 Chloridai (išreikšta NaCl) (%) 8,98 0,50 10,06 8,58

Juslinės arba organoleptinės savybės. Tai rūkytas intensyvaus aromato kumpis. Lašiniai – balzamo aromato. Kumpio tekstūra minkštoka, tvirta ir sultinga, su šiek tiek jaučiamomis skaidulomis, sausa. Jis labai intensyvaus, šiek tiek rūgštoko skonio, tačiau rūgštumo nedaug, sūrokas su juntamu dūmo skoniu.

3.3. Žaliavos (taikoma tik perdirbtiems produktams)

„Presunto de Melgaço“ gaminti naudojamos žaliavos – grynaveislių Bísaro arba šią veislę kryžminant gautų veislių kiaulių (moteriškosios ar vyriškosios lyties, vyriškosios lyties atveju – iškastruotų, kai gyvulys yra jaunesnis nei keturių savaičių), kurių gyvasis svoris neviršija 110 kg ir kurios yra ne jaunesnės kaip 32 savaičių, šviežias kiaulienos kumpis, ne sunkesnis negu 10 kg.

„Presunto de Melgaço“ yra sūrus. Jis sūdomas jūros druska be priedų. Tai yra rūkytas kumpis. Rūkymui naudojami šių rūšių džiovintų ne spygliuočių mediena:

— ąžuolo (Quercus),

— raipstų (Cytisus spp),

— Iberijos pusiasalyje augančios rūšies beržų (Betula Celtiberica),

— viržių (Erica),

— vienos genties raipstų (Cytisus baeticus).

Išrūkytas kumpis „Presunto de Melgaço“ įtrinamas aliejaus ir aitriosios paprikos mišiniu.

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Konkretūs privalomi „Presunto de Melgaço“ gamybos etapai nustatytoje geografinėje vietovėje: kumpio apipjaustymas ir masažas; sūdymas; džiovinimas ir rūkymas; dengimas apsauginėmis medžiagomis ir repelentu; brandinimas ir konservavimas.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

Etiketėje turi būti įrašyta – „Presunto de Melgaço — Indicação Geográfica Protegida“ ir pateiktas toliau nurodytas „Presunto de Melgaço“ logotipas.

4. Glaustas geografinės vietovės apibūdinimas

„Presunto de Melgaço“ gamybos geografinė vietovė – visos žinomos Melgaso savivaldybės parapijos: Alvaredas (Alvaredo); Kastro Laboreiras (Castro Laboreiro); Šavijaišas (Chaviães); Kusas (Cousso); Kristovalas (Cristóval); Kubaljaunas (Cubalhão); Fiaišas (Fiães); Gavė (Gave); Lamasas de Moras (Lamas de Mouro); Pakošas (Paços); Padernė (Paderne); Parada do Montė (Parada do Monte); Pensas (Penso); Pradas (Prado), Remoaiešas (Remoães); Roussas, S. Paio e Vila.

5. Ryšys su geografine vietove

5.1. Geografinės vietovės ypatumai

Geografinėje „Presunto de Melgaço“ gamybos vietovėje susiformavo natūralios kumpio gamybai svarbios sąlygos, susijusios su aukštumomis, specifiniu mikroklimatu, rūkymui naudojama mediena.

Melgaso mikroklimatą visų pirma lemia regiono orografija. Regionui būdingos ilgos šaltos žiemos ir karštos sausos vasaros. Vidutinė (žemiausia) temperatūra niekada neviršija 11 °C. Šioje geografinėje vietovėje aukštumos siekia 1 300 m virš jūros lygio.

Regiono dirvožemio ir klimato sąlygomis auga specifinė augmenija. Melgaso mikroklimatui būdingos šios augmenijos rūšys: ąžuolai (Quercus), Iberijos pusiasalyje augančios rūšies beržai (Betula Celtiberica), raipstai (Cytisus app e Genista spp), vienos genties raipstai (Cytisus baeticus) ir viržiai (Erica), kurie taip pat yra vietinė šio regiono augmenija.

Kumpis „Presunto de Melgaço“ gaminamas nuo seno. Vietovėje verčiamasi ne tik nedidelių žemės sklypų apdirbimu natūrinio ūkio principu, čia auginami įvairūs naminiai gyvuliai, kaip antai Bísaro veislės kiaulės. Apsirūpinimo sunkumai – savivaldybė nutolusi nuo didelių gamybos ir prekybos centrų – paskatino vietos gyventojų išmonę ir padėjo sukaupti žinių apie kiaulienos perdirbimą ir konservavimą tradiciniais sūdymo ir džiovinimo bei rūkymo metodais. Šios žinios buvo perduodamos iš kartos į kartą iki mūsų dienų.

Pagal 1513 m. lapkričio 3 d. karališkąją chartiją Melgaso kumpiu arba paršeliu (port. marrã) jau buvo mokama dalis mokesčių karaliui Manueliui ir renta vyskupijos prelatui 1483 m. pagal Fiaišo vienuolyno nuomos sutartį (Marques, José; 2004 m.)

Vianos do Kastelo regiono metraštyje „Anuário do Distrito de Viana do Castelo“ (1932 m., I t.) apie Melgaso savivaldybės kumpius rašyta: „kumpiai, kurie rinkoje žinomi „Presunto de Melgaço“ pavadinimu, yra labai garsūs.“

Be to, tėvas António Carvalho da Costa (1706 m.) apie Melgasą rašė „<…> Vale da Folia [senasis Melgaso savivaldybės Remoaiešo parapijos pavadinimas] turi didelių privalumų: <…>, puikių kumpių <…>.“

Silvestre Bernardo Lima (1860 m.) apie „Presunto de Melgaço“ rašė: „<…> didieji ir žymieji Melgaso kumpiai gaminami iš Bísaro veislės kiaulių.“

Tai rodo didelę „Presunto de Melgaço“ reputaciją, kurią patvirtina jau daugiau nei 500 m. senumo šaltiniai.

5.2. Produkto ypatumai

„Presunto de Melgaço“ iš kitų tos pačios kategorijos produktų rinkoje išsiskiria ilgu išilginiu pjūviu, apipjaustant suformuojama kulšele ir išsaugoma išorine luoba, taip pat kanopa. Dėl to kumpis vizualiai išsiskiria iš kitų tos pačios kategorijos produktų, taip pat ir savo juslinėmis savybėmis, visų pirma jis sūrokas su juntamu dūmo skoniu.

„Presunto de Melgaço“ reputacija siekia dar viduramžius: „<…> turėjo pateikti daugiau nei tuziną džiovintų ir vytintų kumpių“, Marques, José (2004 m.).

José Augusto Vieira (1886 m.) tam pritaria: „<…> O „Presunto de Melgaço“! Epo prireiktų tam švelniam ir subtiliam jo skoniui, dangiškam aromatui, skaisčiai raudonai spalvai, stipriam tekstūros šviežumui aprašyti <....>.“

Tarpraumeninių riebalų kiekis ir kokybė taip pat yra veiksniai, dėl kurių kiauliena išsiskiria juslinėmis ir organoleptinėmis savybėmis. Jie taip pat suteikia mėsai sultingumo, aromatą ir minkštumą, dėl kurio kumpio negalima supainioti su kitais – jis išskirtinis rinkoje.

Kelios su „Presunto de Melgaço“ prekyba susijusios citatos iš senųjų šaltinių:

„Melgaso kumpiai ir to paties pavadinimo savivaldybė yra pagrįstai garsūs. Kumpiai didžiuliais kiekiais eksportuojami į kitas karalystės vietas ir į Braziliją. Iš tikrųjų tai skaniausia mėsa Portugalijoje, o iš jos pagamintas kumpis – aukščiausios kokybės“ (de Pinho Leal, Augusto, 1875 m.).

Dar 1886 m. José Augusto Vieira apie „Presunto de Melgaço“ yra pasakęs, kad „<…> daug prekiaujama su Galicija, ir žymieji kumpiai eksportuojami į visas šalies vietoves <…>“.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

„Presunto de Melgaço“ jau turi garsią reputaciją, susijusią su kilmės regionu ir su savivaldybe, kurioje jis gaminamas, neatsiejamomis kokybinėmis savybėmis, taip pat vietos gyventojų žiniomis.

„Presunto de Melgaço“ savitumą ir tikrąją kilmę rodo iš ankstesnių kartų paveldėta tradicija, kai sugebėta pasinaudoti turimais gamtos ir žmogiškaisiais ištekliais.

Taigi, aprašyto mikroklimato sąlygos leidžia šviežią mėsą apdoroti pagal rekomenduojamas termines sąlygas, kartu pasitelkiamos gyventojų žinios, kaip tiksliai pjaustyti mėsą bei apipjaustyti ir masažuoti kumpius pagal skerdenos sandarą. Vietos gyventojų žinios leidžia tiksliai nustatyti sūdymo laiką (11–21 d.), kuris taip pat priklauso nuo kumpio svorio, kad mėsa įgautų sūrstelėjusį skonį, kuris yra šio produkto išskirtinė savybė. Be to, šios žinios labai svarbus veiksnys, susijęs su apsaugos būdo ir repelento pasirinkimu, brandinimu ir konservavimu, kurie užtikrina puikią „Presunto de Melgaço“ kokybę.

Vietos gyventojai puikiai išmano rūkymo procesą ir deginamos medienos naudojimą. Pagal tai nustatoma kumpių rūkymo trukmė. Jo trukmė, po sūdymo praėjus apytiksliai keturiems mėnesiams, priklauso nuo medienos drėgnumo ir degant išskiriamo dūmo kokybės, nes taip kumpiui „Presunto de Melgaço“ suteikiamas lengvas dūmo skonis.

Be kitų istorinių nuorodų, kuriomis patvirtinama „Presunto de Melgaço“ kilmė ir kokybė, apie šio produkto išskirtinę kokybę ir savitumą paskutiniais dešimtmečiais byloja ne vienas gastronomijos ir technologijos renginys, taip pat įvairūs rašytiniai šaltiniai.

Nuoroda į paskelbtą specifikaciją

(Reglamento (EB) Nr. 510/2006 5 straipsnio 7 dalis (3))

http://www.dgadr.mamaot.pt/images/docs/val/dop_igp_etg/Valor/CE_presunto_Melgaco_IG.pdf

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.